Stormarihand

Stormarihand er en art i marihandfamilien (orkidéfamilien). Den er utbredt i Nordvest-Europa, men botanikerne er uenige om den også forekommer i Norge.
Denne arten ligner mye på purpurmarihand, men er som navnet tilsier større, med en opptil 75 cm lang stengel. Bladene er lange og stort sett uflekka. I de tilfellene bladene er flekka er flekkene som regel store og ringforma. Blomstene er også store og rosa med mørke flekker midt på leppa.
Stormarihand er på samme måte som purpurmarihand utbredt i områder med maritimt klima i Nordvest-Europa, men stormarihand har en mer sørlig utbredelse. Den er funnet i Sør-England, Wales, Nord-Frankrike, Danmark, Nederland, Belgia, Luxembourg og nordlige og vestlige deler av Tyskland.
Arten vokser på fuktig eng, rikmyr og i dynesenkinger på basisk eller kalkrik jord. I likhet med noen andre orkidearter kan den også dukke opp på hauger med sterkt forurenset industriavfall der få andre planter kan overleve. 
Systematikken til slekten Dactylorhiza er meget komplisert med stor variasjon innenfor de enkelte artene, utbredt polyploidi og mange naturlige hybrider. Stormarihand er tetraploid med 2n = 80 kromosomer, og arten har sannsynligvis oppstått som en hybrid mellom de diploide artene skogmarihand (D. fuchsii) og engmarihand (D. incarnata).


== Forekomst i Norge ==
Rolf Nordhagen fant en orkidé, som han mente var stormarihand, i Ervik på Stadlandet i Selje kommune i Sogn og Fjordane, og publiserte dette funnet i 1972. Andre botanikere var kritiske til Nordhagens artsbestemmelse, og etter at Ervikvatnet ble tappet ned mente man at forekomsten var tapt. 
Reguleringen av vassdraget skapte derimot et nytt levested for slike orkideer ikke langt unna Nordhagens funnsted. Steinar Skrede fant på slutten av 1990-tallet flere planter her som kan være stormarihand. Det er også gjort et mulig funn av arten på Jæren. 
Elleve norske orkidearter ble midlertidig fredet i et hastevedtak sommeren 1989. Stormarihand ble for sikkerhets skyld tatt med, men er ikke fredet nå. I Norsk rødliste for arter 2006 er den oppført som «kritisk truet», men arten er ikke nevnt i rødlistene for 2010, 2015 eller 2021.


== Litteratur ==
Hedrén, M., Nordström, S. og Bateman, R.M. (2011). «Plastid and nuclear DNA marker data support the recognition of four tetraploid marsh orchids (Dactylorhiza majalis s.l., Orchidaceae) in Britain and Ireland, but require their recircumscription». Biological Journal of the Linnean Society. 104 (1): 107–128. ISSN 1095-8312. doi:10.1111/j.1095-8312.2011.01708.x. CS1-vedlikehold: Flere navn: forfatterliste (link)
Nordhagen, R. (1972). «Dactylorhiza praetermissa (Druce) Hunt et Summerhayes, a marsh orchid new to Norway and adjacent parts of North Europe». Norw. J. Bot. 19: 43–50. ISSN 0300-1156. 
Skogen, A. & Odland, A. (1991). «Flora og vegetasjon i og rundt Ervikvatnet, Stad 9 år etter senkningen, samt en vurdering av Morkadalsvassdragets botaniske verdi i verneplansammenheng» (PDF). NINA forskningsrapp. (18): 1–60. ISBN 82-426-0158-5. ISSN 1504-3312. CS1-vedlikehold: Flere navn: forfatterliste (link)
Skrede, S. (2001). «Sannsynlig lokalitet for stormarihand Dactylorhiza praetermissa (Druce) Soó på Stadlandet». Blyttia. 59 (1): 32–36. ISSN 0006-5269. 
Wischmann, F. (1989). «Finnes stormarihånd (Dactylorhiza praetermissa) i Norge?» (PDF). Blyttia. 47 (4): 175. ISSN 0006-5269. 


== Eksterne lenker ==
(en) Stormarihand – oversikt og omtale av artene i WORMS-databasen 
(en) Stormarihand i Encyclopedia of Life 
(en) Stormarihand i Global Biodiversity Information Facility 
(no) Stormarihand hos Artsdatabanken 
(en) Stormarihand hos NCBI 
(en) Stormarihand hos The International Plant Names Index 
(en) Stormarihand hos Tropicos 
(en) Kategori:Dactylorhiza praetermissa – bilder, video eller lyd på Wikimedia Commons 
(en) Dactylorhiza praetermissa – galleri av bilder, video eller lyd på Wikimedia Commons 
Dactylorhiza praetermissa – detaljert informasjon på Wikispecies 
Rødlistevurdering for stormarihånd - Norsk rødliste 2006